આ અને આવા એકાદબે સંવાદ-સીનને બાદ કરતાં ‘ફન્ને ખાન’ પહાડ જેવડી નિરાશા જ છે. જો તમને હજીયે ખબર ન હોય તો જાણી લો કે ‘ફન્ને ખાન’ સાલ 2000માં આવેલી બેલ્જિયન ફિલ્મ ‘એવરીબડી ઈઝ ફૅમસ’ની સત્તાવાર રિમેક છે. પ્રસિદ્ધિ મેળવવા કોઈ કઈ હદ સુધી જઈ શકે એ સવાલની આસપાસ ફરતી ‘એવરીબડી ઈઝ ફેમસ’ ખડખડ હસાવતી કૉમેડી હતી ને એકેડમી એવૉર્ડ્સમાં બેસ્ટ ફોરેન લેંગ્વેજ ફિલ્મની કેટેગરીમાં નૉમિનેટ પણ થયેલી. ઈન્ટરવલ પહેલાં ફિલ્મ ધીમી, પણ મક્કમ ગતિએ આગળ વધે છે, જેમાં પત્ની, મિત્રો દ્વારા ફન્ને ખાનનું કેરેક્ટર સમજવા મળે છે. નકલી પૉપસ્ટાર, એને ફેમસ બનાવવા કરવામાં આવતાં જાતજાતનાં તરકટ સામે અસલ હીર કેવી રીતે ચળકે? કેવી રીતે ટકે? સપનાં પૂરાં કરવાની કોશિશ તો કરવી જ જેવા મેસેજ પણ છે કિંતુ, ઈન્ટરવલ બાદ…